ธสน.รุกให้กู้ ลงทุนนอก เพิ่ม3.2พันล.
เอ็กซิมแบงก์ปล่อยกู้ครึ่งปีเพิ่ม 4.5% ยอดสินเชื่อการค้า-ลงทุนในต่างประเทศสูงขึ้น 3,200 พันล้าน
16 ก.ย. 2559

เอ็กซิมแบงก์ปล่อยกู้ครึ่งปีเพิ่ม 4.5% ยอดสินเชื่อการค้า-ลงทุนในต่างประเทศสูงขึ้น 3,200 พันล้าน
นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ ร่วมลงนามกับนายอนาวิล จิรธรรมศิริ ประธานเจ้าหน้าที่บริหาร น.ส.คู เมน ไว กรรมการ และนายสงวนเกียรติ ลิ่วมโนมนต์ กรรมการ บริษัท เชาว์ เอ็นเนอร์ยี่ ซึ่งเป็นบริษัทย่อยภายใต้กลุ่มบริษัท เชาว์ สตีล ในสัญญาสนับสนุนทางการเงินของเอ็กซิมแบงก์ 9,880 ล้านเยน หรือประมาณ 3,360 ล้านบาท เพื่อให้บริษัทนำไปใช้ในการก่อสร้างโรงไฟฟ้าพลังงานแสงอาทิตย์ที่ประเทศญี่ปุ่น 2 โครงการ กำลังการผลิตรวม 38 เมกะวัตต์ 
ทั้งนี้ จนถึงปัจจุบันเอ็กซิมแบงก์สนับสนุนวงเงินสินเชื่อเพื่อใช้ในการขยายการลงทุนก่อสร้างโรงไฟฟ้าพลังงานแสงอาทิตย์ของกลุ่มบริษัท เชาว์ สตีล รวมแล้วกว่า 47 เมกะวัตต์ เมื่อรวมกับกำลังการผลิตปัจจุบันที่ก่อสร้างเสร็จแล้ว จะทำให้กลุ่มบริษัท เชาว์ สตีล มีกำลังการผลิตในประเทศญี่ปุ่นเพิ่มเป็นกว่า 70 เมกะวัตต์
สำหรับผลดำเนินงานเอ็กซิมแบงก์ ณ สิ้นเดือน มิ.ย.ที่ผ่านมา มียอดสินเชื่อคงค้างรวม 73,316 ล้านบาท เพิ่มขึ้นจากช่วงเดียวกันปีก่อน 3,205 ล้านบาท หรือ 4.5% ทำให้เกิดปริมาณธุรกิจ 56,659 ล้านบาท โดยสินเชื่อเพื่อการค้าและการลงทุนในต่างประเทศ มีวงเงินอนุมัติสะสม ณ เดือน มิ.ย.รวม 50,499 ล้านบาท เป็นวงเงินอนุมัติเพิ่มใหม่ในปีนี้ 3,243 ล้านบาท เพิ่มขึ้น 6.86% และภายใน 1-2 ปี ธนาคารมีแผนเปิดสำนักงานตัวแทนในกลุ่มประเทศซีแอลเอ็มวี